แนวโน้มดัชนีเช้าบวกตามตลาดต่างประเทศ
นักวิเคราะห์เชื่อตลาดหุ้นไทยปรับตัวเพิ่มขึ้นตามทิศทางตลาดหุ้นต่างประเทศคาดดัชนีอยู่ที่ระดับ 820จุด
12 ก.ค. 2553

นักวิเคราะห์เชื่อตลาดหุ้นไทยปรับตัวเพิ่มขึ้นตามทิศทางตลาดหุ้นต่างประเทศคาดดัชนีอยู่ที่ระดับ 820จุด
ภาวะดัชนีตลาดหลักทรัพย์วันที่ 12 ก.ค. นักวิเคราะห์ต่างเชื่อว่า ดัชนีจะปรับตัวเพิ่มขึ้นต่อเนื่องจากสัปดาห์ที่ผ่านมาตามทิศทางตลาดหุ้นต่างประเทศจากการรับข่าวดีหลังประเทศจีนประกาศตัวเลขการส่งออกและดุลการค้าในเดือนมิ.ย ที่สูงกว่าคาดการณ์อย่างไรก็ตาม ตลาดยังจับตาการประกาศผลการดำเนินงาน บริษัทในสหรัฐ จึงอาจทำให้ตลาดนิ่งและแกว่งตัวในกรอบแคบๆ บ้าง โดยตลาดในวันนี้อาจเป็นการเข้ามาเก็งกำไรในหุ้นรายตัว เช่น กลุ่มอุปโภคบริโภค และธนาคารพาณิชย์ พร้อมให้แนวรับที่ 815-812 แนวต้าน826 จุด
นายถนอมศักดิ์  สหรัตน์ชัย ผู้อำนวยการอาวุโส สายงานวิจัยหลักทรัพย์ บล. พัฒนสิน จำกัด คาดว่า ตลาดหุ้นไทยเช้านี้ปรับตัวเพิ่มขึ้นต่อเนื่องตามตลาดหุ้นต่างประเทศ โดยเฉพาะประเด็นการประกาศตัวเลขเศรษฐกิจของจีน และการประกาศตัวเลขการส่งออกและดุลการค้าในเดือน มิ.ยที่ผ่านมาที่สูงกว่าที่คาดการณ์ จึงส่งผลบวกต่อเนื่องยังตลาดหุ้นไทยให้ปรับตัวขึ้นตาม
ขณะที่ตลาดหุ้นไทยได้รับแรงบวกจากการทยอยประกาศกำไรของบริษัทจดทะเบียนที่เริ่มประกาศออกมา อย่าง บมจ.ทิสโก้ไฟแนนเชี่ยล กรุ๊ป(TISCO)ที่ปรับตัวในทิศทางที่ดี และเชื่อว่าจะเห็นการทยอยเก็งกำไรในหุ้นที่เหลือ อย่างไรก็ตาม ด้านปัจจัยต่างประเทศยังมีประเด็นที่อาจทำให้เกิดการชะลอการลงทุนบ้าง เนื่องจากรอการประกาศกำไรของบริษัท ALCOA ซึ่งเป็นผู้ผลิตอลูมิเนียมรายใหญ่จะประกาศออกมา คาดว่าจะพลิกจากขาดทุนมาเป็นกำไร เป็นประเด็นที่ยังทำให้นักลงทุนต้องการรอดูความชัดเจนก่อน  
ตลาดอาจมีการแกว่งตัวผันผวนแดนบวกในกรอบแคบตามหุ้นที่ทยอยประกาศผลการดำเนินงานที่คาดว่าจะมีทิศทางที่ดีข ขณะที่คณะกรรมการนโยบายการเงิน(กนง.)จะมีการประกาศขึ้นดอกเบี้ยในวันที่ 14 ก.ค นี้จึงเป็นแรงหนุนให้กลุ่มธนาคารมีแนวโน้มปรับตัวเพิ่มขึ้นตามลำดับ มองแนวรับวันนี้ที่ 815-812 จุดและแนวต้านที่ 826 จุด
ด้าน นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า แนวโน้มตลาดหุ้นไทยยังคงผันผวนอยู่ในบริเวณใกล้ๆ 820 จุด โดยมีแรงหนุนจากปัจจัยต่างประเทศในเรื่องของราคาน้ำมันที่ปรับตัวสูงขึ้น และตลาดต่างประเทศที่ยังดีอยู่ 
ส่วนปัจจัยในประเทศยังคงได้รับแรงกดดันจากเรื่องคดียุบพรรคประชาธิปัตย์รวมถึงเรื่องการเมืองต่างๆโดยทั่วไป และมีโอกาสที่จะเจอแรงขายทำกำไรได้ทำให้ต้องระวังมากขึ้น พร้อมให้กรอบการลงทุนแนวรับ 810 จุด แนวต้าน 838 จุด
ทั้งนี้เมื่อเวลา 10.00น. ดัชนีตลาดหุ้นไทยเปิดที่825.21จุดบวก4.61จุด